Яунде
Яунде () е столицата на Камерун, административен център на Централната провинция и на департамента Мфунди. С около 2 440 000 жители (2012) той е 2-рият по население град в страната след Дуала.

География 
Градът е разположен на 726 m надморска височина в централната част на страната в Южнокамерунското плато, на 190 km североизточно от бреговете на Гвинейския залив и на 170 km северно от границата с Република Конго.

История 
Яунде е основан около 1888 година от немски изследователи след споразумение с местните жители и получава името на един от клановете на етническата група фанг. Германците започват да използват селището за износ на каучук и слонова кост срещу дрехи и желязо. През 1895 година в Яунде е създаден постоянен германски военен гарнизон, след което е основана католическа мисия с училище в днешното предградие Мволие.

По време на Първата световна война Яунде е завзет от белгийски войски, а след войната става административен център на Френски Камерун – подмандатна територия, после колония на Франция. Докато пристанището Дуала остава главният стопански център на страната, Яунде има по-скоро административен характер, като значението му нараства след политическите безредици по крайбрежието през 1957 година. След създаването на независим Камерун през 1960 година градът става столица на новата държава.

Население

Управление

Икономика 
В основата на икономиката на Яунде са държавната администрация и чуждестранните дипломатически представителства. С тях се свързва относително високият жизнен стандарт и ниво на безопасност в града, в сравнение с останалите части на страната.

Развита е леката промишленост – основно се произвеждат цигари, млечни продукти, бира, изделия от дърво, глина и стъкло. Яунде е регионален център на търговията с кафе, какао, копра (сушена ядка от кокосов орех), захарна тръстика и естествен каучук. Със земеделие се занимават и много от жителите на самия град, като според оценки в него се отглеждат „50 хиляди прасета и над милион кокошки“.

Инфраструктура 

През 2010 година общината на Яунде започва програма за намаляване на наводненията, заливащи града 15 до 20 пъти в годината и засягащи живота на до 100 хиляди жители всеки път. През следващите няколко години честотата на наводненията е намалена до 3 на година, а случаите на свързани със замърсената вода заболявания, като коремен тиф и малария, намаляват наполовина. Нова програма за подобряване на санитарната инфраструктура, финансирана с външни кредити, трябва да завърши през 2017 година.

Култура

Известни личности 
 Родени в Яунде
 Марсел Еламе (р. 1982), футболист
 Роже Мила (р. 1952), футболист
 Бреел Емболо (р. 1997), футболист

 Починали в Яунде
 Фердинан Ойоно (1929 – 2010), писател и политик

Бележки